b'\n_START_ARTICLE_\nWilli Unger\n_START_SECTION_\n\xc5\xbdivljenjepis\n_START_PARAGRAPH_\nWilli Unger je \xc5\xbee pred drugo svetovno vojno za\xc4\x8del leteti. Pred vojno je postal pilot jadralnega letala, v voja\xc5\xa1ko slu\xc5\xbebo pa je kot mehanik vstopil 1. septembra 1939. \xc5\xa0ele decembra 1941 je za\xc4\x8del z usposabljanjem za pilota v Flugzeugf\xc3\xbchrerschule A/B 10 v Warnem\xc3\xbcndu. Konec maja 1943 je bil dodeljen v I./JG 104 v Herzogenaurachu, kjer je za\xc4\x8del z usposabljanjem za pilota lovskega letala. Decembra 1943 je postal pod\xc4\x8dastnik in hkrati zaklju\xc4\x8dil \xc5\xa1olanje. 10. marca 1944 je bil dodeljen k 11./JG 3, ki je deloval z letali\xc5\xa1\xc4\x8da v Salzwedelu._NEWLINE_Svojo prvo zra\xc4\x8dno zmago je dosegel na svoji sedmi bojni nalogi, ko je 11. aprila 1944 sestrelil ameri\xc5\xa1ki te\xc5\xbeki \xc5\xa1tirimotorni bombnik Boeing B-17 iz formacije, ki je [[bombardiranje|bombardirala Rostock. \xc5\xa0e isti mesec se je z osmimi sestreljenimi letali vpisal med letalske ase. 29. aprila 1944 se je IV./JG 3 zdru\xc5\xbeil s Sturmstafflom 1 in postal IV.(Sturm)/JG 3 pod poveljstvom stotnika Wilhelma Moritza. Unger je bil dodeljen k 12.(Sturm)/JG 3. 8. maja je sestrelil ameri\xc5\xa1ki bombnik Consolidated B-24, kmalu za tem pa je bilo zadeto tudi njegovo letalo, tako, da je bil prisiljen zasilno pristati. 7. julija je sestrelil \xc5\xa1e dva bombnika B-24, 18. julija pa je bil po \xc5\xa1e eni uspe\xc5\xa1ni akciji, v kateri je sestrelil bombnik B-17 pri pristajanju tudi sam sestreljen. Sestrelili so ga ameri\xc5\xa1ki lovci, Unger pa se je iz po\xc5\xa1kodovanega lovca re\xc5\xa1il s skokom s padalom. Nepo\xc5\xa1kodovan je pristal na drevesu v bli\xc5\xbeini letali\xc5\xa1\xc4\x8da Memmingen._NEWLINE_3. avgusta 1944 je na bojni nalogi nad Lechtalskimi Alpami spet sestrelil dva ameri\xc5\xa1ka bombnika, pri tem pa je njegovega lovca Focke-Wulf Fw 190A-8 Rumeni 7 + ~ zadel obrambni ogenj bombni\xc5\xa1ke formacije. Unger se je iz padajo\xc4\x8dega letala spet re\xc5\xa1il s padalom. Avgusta je napredoval v Oberfeldwebla in bil odlikovan z Nem\xc5\xa1kim kri\xc5\xbeem v zlatu. Septembra 1944 so ga premestili v 15.(Sturm)/JG 3, 23. oktobra 1944 pa je bil za 19 zra\xc4\x8dnih zmag odlikovan z Vite\xc5\xa1kim kri\xc5\xbeem. Hkrati je dobil tudi nagradni dopust, med njim pa se je 24. decembra poro\xc4\x8dil. V decembru je tudi napredoval v \xc4\x8din poro\xc4\x8dnika, po dopustu pa je za\xc4\x8del obiskovati \xc5\xa1olo za poveljnike voja\xc5\xa1kih enot v G\xc3\xbcterslohu._NEWLINE_Februarja 1945 je bil IV./JG 3 preme\xc5\xa1\xc4\x8den na vzhodno fronto, Unger pa je postal poveljnik (Staffelf\xc3\xbchrer) 14.(Sturm)/JG 3. Njegova enota je imela nalogo\xc2\xa0\xc2\xbbprostega lova\xc2\xab\xc2\xa0nad Odro, Unger pa je med poveljevanjem sestrelil svoja zadnja tri sovra\xc5\xbena letala. V za\xc4\x8detku aprila 1945 se je Unger pridru\xc5\xbeil JG 7, ki je imel bazo v Brandenburgu, opremljen pa je bil z reaktivnimi lovci Messerschmitt Me 262. V dveh tednih se je pre\xc5\xa1olal na novi tip lovca, vendar z njim ni dosegel nobene zra\xc4\x8dne zmage. Tik pred koncem vojne so ga zajele ameri\xc5\xa1ke enote. Poslan je bil v tabori\xc5\xa1\xc4\x8de za vojne ujetnike v Regensburg. Izpu\xc5\xa1\xc4\x8den je bil 28. maja 1945._NEWLINE_Po vojni se je Unger spet za\xc4\x8del ukvarjati s \xc5\xa1portnim letenjem z jadralnimi letali, kjer je dosegel nekaj zmag, hkrati pa se je zaposlil v nekem kamnolomu v Nem\xc4\x8diji. Upokojil se je 31. decembra 1981._NEWLINE_Willi Unger je na 59 bojnih nalogah dosegel 24 zra\xc4\x8dnih zmag, od katerih jih je 21 dosegel nad zahodno fronto, vse njegove \xc5\xbertve pa so bili te\xc5\xbeki bombniki.'